Folketing
2012-05-16

Jeg vil sådan set gentage, at den endelige model endnu ikke er fastlagt, men samtidig understrege, at det, der jo er regeringens målsætning med den her afgift, er at lave en model, der – hvad kan man sige? – har størst mulig sundhedseffekt og også tager hensyn til, at den ikke skal være for administrativt besværlig. Det har spørgerens parti jo også selv haft erfaringer med ved f.eks. fedtafgiften, altså at det skal man være påpasselig med. Regeringen har naturligvis også fokus på, om der er muligheder for at differentiere satser, således at sundhedseffekten øges, ligesom at de produkter, der nævnes – f.eks. morgenmadsprodukter – også er under overvejelse, som jeg også redegjorde for i mit svar. Men årsagen til, at jeg ikke kan komme nærmere ind på konkretiseringen, er, at arbejdet med at udarbejde den konkrete model for udvidelsen af afgiftsgrundlaget stadig pågår.